ఏడాదిన్నర కనిష్టానికి మార్కెట్లు
- సెన్సెక్స్‌ 109 పాయింట్లు పతనం
ముంబయి : జాతీయ, అంతర్జాతీయ పరిణామాలు దేశీయ స్టాక్‌ మార్కెట్లను ప్రతికూలతలోకి నెట్టేస్తున్నాయి. చైనా మార్కెట్లు ఒత్తిడిలో కొనసాగడానికి తోడు ఈ వారంలో వినియోగదారుల ద్రవ్యోల్బణం సూచీని కేంద్ర గణంకాల శాఖ వెల్లడించనున్న నేపధ్యంలో మార్కెట్లు తాజాగా 19 మాసాల కనిష్టానికి పడిపోయాయి. సోమవారం బిఎస్‌ఇ సెన్సెక్స్‌ 109.29 పాయింట్లు లేదా 0.44 శాతం కోల్పోయి 24,825.04కు దిగజారింది. నేషనల్‌ స్టాక్‌ ఎక్సేంజీ నిఫ్టీ 37.05 పాయింట్లు లేదా 0.49 శాతం పతనమై 7,563.85 వద్ద ముగిసింది. ఇంట్రా ట్రేడింగ్‌లో సెన్సెక్స్‌ ఏకంగా 335 పాయింట్లు కోల్పోయి 19 మాసాల కనిష్ట స్థాయి వద్ద నమోదయ్యింది. నిఫ్టీ కూడా ఒ దశలో 7,500 దిగువన చోటు చేసుకుంది. 2014 జూన్‌ 4న మార్కెట్లు ఈ స్థాయిలో ట్రేడింగ్‌ అయ్యాయి. రంగాల వారిగా బిఎస్‌ఇలో రియాల్టీ, ఆటో సూచీలు మినహా అన్ని నష్టాలు చవి చూశాయి. వైద్య సూచీ అత్యధికంగా 1.37 నష్టపోయింది. ఇదే క్రమంలో ఐటి 1.1 శాతం, టెక్‌ 1.06 శాతం, పిఎస్‌యు 0.98 శాతం చొప్పున అధికంగా తగ్గాయి. మరోవైపు రియాల్టీ 0.25 శాతం, ఆటో 0.1 శాతం చొప్పున రాణించాయి. బిఎస్‌ఇ-30లో మహీంద్రా అండ్‌ మహీంద్రా 3.4 శాతం, విప్రో 3.27 శాతం, అదాని పోర్ట్స్‌ 3.13 శాతం, భెల్‌ 2.57 శాతం, డాక్టర్‌ రెడ్డీస్‌ 2.26 శాతం చొప్పున అధిక నష్టాల పాలయ్యాయి. మరోవైపు రిలయన్స్‌ 2.69 శాతం, టాటా మోటార్స్‌ 2.04 శాతం, మారుతి సుజుకి 1.51 శాతం, ఎన్‌టిపిసి 1.47 శాతం, ఐటిసి 0.85 శాతం చొప్పున అధిక లాభాలు సాధించిన వాటిలో ముందు వరుసలో ఉన్నాయి. బిఎస్‌ఇ 30 సూచీల్లో 22 కూడా ప్రతికూలతలోనే నమోదయ్యాయి. ప్రపంచంలోనే రెండో అతిపెద్ద ఆర్ధిక వ్యవస్థగా ఉన్న చైనాలో స్టాక్‌ మార్కెట్లు తీవ్ర ఒత్తిడికి గురి కావడంతో అంతర్జాతీయ మార్కెట్లపై ప్రభావం చూపుతోంది. క్రితం మాసంలో భారత్‌లో వినియోగదారుల ద్రవ్యోల్బణం సూచీ పెరగవచ్చన్న మదుపర్ల అంచనాల ఆందోళన సూచీల అమ్మకాలకు మొగ్గు చూపేలా చేసింది.
బిఎస్‌ఇలో మిడ్‌క్యాప్‌ సూచీ 0.95 శాతం, స్మాల్‌క్యాప్‌ 0.47 శాతం చొప్పున విలువ కోల్పోయాయి. ప్రపంచ మార్కెట్లో డాలర్‌తో రూపాయి మారకం విలువ 17 పైసలు తగ్గి 66.80కు చేరింది.యూరోపియన్‌ మార్కెట్లు స్వల్ప లాభాల్లో ముగియగా, ఆసియన్‌ మార్కెట్లు ఒత్తిడిలోనే నమోదయ్యాయి.
మీ స్నేహితులకు రికమెండ్ చెయ్యండి